Informácia o povodňovej situácii dňa 14.8.2002 na vodných tokoch v Slovenskej republike

Hydrometeorologická situácia

Zrážková aktivita v oblasti Nemecka a Horného Rakúska sa významne znížila, väčšie úhrny zrážok sa vyskytujú iba v oblasti Viedne a pásmo zrážok sa postupne presúva na územie západného Slovenska a Moravy.

Podľa predpovede počasia Slovenského hydrometeorologického ústavu (SHMÚ) prevláda na väčšine územia Slovenska veľká oblačnosť s dažďom alebo prehánkami a takisto pre štvrtok a piatok je predpovedaná veľká oblačnosť na mnohých miestach s občasným dažďom alebo prehánkami. 

Vodné stavy na nemeckom a rakúskom úseku Dunaja:

					02,30 hod.		04,30 hod.

Schwabelweiss			622 cm		634 cm
Passau					976			947
Linz					791			784
Kienstock				1086			1085
Korneuburg				779			777
Prietok vo Viedni			10 220 m^3.s^-1		10 050	m^3.s^-1

Vodné stavy na slovenskom úseku Dunaja:

			00,00		03,00		06,00

Devín			806 cm	818 cm	836 cm          Q=8756 m^3.s^-1 
Bratislava		811		826		839
Medveďov		603		616		626
Komárno		566		579		589
Štúrovo						480

Hladina Dunaja bude mať aj naďalej stúpajúcu tendenciu a očakáva sa, že v priebehu dňa Dunaj v Devíne dosiahne 850 cm, čo je III. stupeň povodňovej aktivity – stav ohrozenia. Storočná voda sa očakáva na Dunaji zajtra, t.j. 15.8.2002. 

Ostatné slovenské toky:

Na strednom Slovensku sa v povodí Hrona situácia postupne normalizuje, III. stupne povodňovej aktivity budú dnes odvolané v okrese Banská Bystrica aj na prítokoch Hrona. V samotnej Banskej Bystrici, na ostatnom území okresu, ako aj v celom okrese Brezno budú dnes postupne odvolávané aj II. stupne povodňovej aktivity. Počas včerajšieho dňa a aj dnes budú pokračovať likvidačné a záchranné práce po povodniach.

Na všetkých vodných dielach v povodí Hrona sú už hladiny pod úrovňou I. stupňa povodňovej aktivity a vypúšťanie vody prebieha v súlade s manipulačnými poriadkami. 

Na ostatnom území Slovenska nevznikli mimoriadne povodňové javy.

Návrh opatrení

Naďalej sledovať hladiny vodných tokov, vývoj meteorologickej a hydrologickej situácie. Po poklese hladín vykonať prehliadky na vodných tokoch, fixovať kulminačné hladiny a odhadovať rozsahy povodňových  škôd. 

Pokračovať v prácach na odstraňovaní následkov povodní, na vodných tokoch uvoľňovať prietočné profily tokov od zátarasov a nánosov na zabezpečenie plynulého odvedenia ďalších prívalových vôd. 

Realizovať zabezpečovacie práce na úsekoch tokov, kde dochádza k ohrozovaniu objektov a rodinných domov. Na vodných dielach vykonávať manipuláciu v súlade s manipulačnými poriadkami s prihliadnutím na prietoky pod vodným dielom. 

Pracovníci a technika je naďalej v pohotovosti pre prípad nasadenia na povodňové úseky po opätovnom vzostupe hladín.	

	Vzhľadom na stúpajúcu hladinu Dunaja boli vykonané nasledovné opatrenia:

1.	Na celom úseku Dunaja a v dosahu vzdutia Dunaja aj na rieke Morava bol Ústrednou povodňovou komisiou (ÚPK) vyhlásený II. stupeň povodňovej aktivity od 9.00 hod 13.8.2002.
2.	13.8.2002 od 12.00 hod na základe požiadavky správcu toku Štátna plavebná správa zastavila plavbu na Dunaji.
3.	Správcovia a vlastníci plavidiel na Dunaji (najmä v obvode Prístavu Bratislava vrátane plavidiel na toku) boli upozornení na možné nebezpečenstvo a boli požiadaní o vykonanie opatrení na zvýšenie bezpečnosti plavidiel.
4.	Boli varovaní všetci užívatelia objektov a zariadení v inundačnom území Dunaja.
5.	Na spoločnom zasadnutí technického štábu Povodia Dunaja a Vodohospodárskej výstavby bola dohodnutá manipulácia na VD Gabčíkovo  pri prepúšťaní povodne. 
6.	V zmysle platnej Dohody o spolupráci na hraničných vodách bola informovaná maďarská strana o predpokladanom prietoku v starom koryte Dunaja pod zdržou Čunovo nad Q=4000 m^3.s^-1 dňa 14.8.2002. 
7.	Zástupcovia obcí Dobrohošť, Vojka a Bodíky boli upozornení na priebeh záplavy v starom koryte Dunaja.
8.	Kompa cez prívodný kanál nepremáva z dôvodu pozastavenia plavby.
9.	V súčinnosti s orgánmi štátnej polície boli uzavreté parkoviská na Fajnorovom námestí, na Gondovej ul., a aj Fajnorove nábrežie pre nehatený výkon zabezpečovacích prác.
10.	Na Vajanského nábreží boli zahradené všetky otvory v protipovodňovom múre a na Gondovej ul. bola vybudovaná hrádzka z vriec plnených pieskom.
11.	Včera o 21.15 hod bol zahradený Zátvorný objekt v Komárne a v priebehu dnešného dňa budú uzavreté otvory v protipovodňovom múre v Komárne.
12.	V oblasti Dunaja a Moravy pracujú všetky čerpacie stanice vnútorných vôd.

ÚPK o 6.00 hod 14.8.2002 vyhlásila na všetkých dotknutých povodňových úsekoch Moravy, Dunaja a Váhu (spätné vzdutie rieky Moravy a Váhy v dôsledku vysokej hladiny Dunaja) III. stupeň povodňovej aktivity – stav ohrozenia.

Pracujú všetky príslušné povodňové komisie a ich technické štáby a dispečingy.  Na 11.00 hod dňa 14.8.2002 bol zvolaný Technický štáb ÚPK a na návrh predsedu ÚPK – ministra pôdohospodárstva SR Pavla Koncoša - bude zasadnutie Ústrednej povodňovej komisie o 14.00 hod dňa 14.8.2002 na Ministerstve pôdohospodárstve SR.

Zistené nedostatky:

Napriek upozorneniu správcom toku a Štátnou plavebnou správou neboli premiestnené plavidlá z toku Dunaja do útulku v prístave. 

Vypracoval:	Odbor vodných tokov

Odsúhlasil:	Ing. Marián Supek, riaditeľ odboru vodných tokov

Schválil:	Ing. Dušan Palko, generálny riaditeľ vodohospodárskej sekcie MP SR